"...Možda imam jednu uspomenu, ne znam da li sam je sanjala, ili se uistinu dogodila, a to je da smo se nas dvoje igrali i da je bio moj rođendan. Uzet ću je kao uspomenu, i da se stvarno to desilo. To je jedini način da žive sa mnom i danas. Ima ljudi koji kažu da je bolje ako se čovjek ne sjeća, da se ne živi od uspomena. A ne znaju da nekad te uspomene upravo daju želju za životom, daju krila čovjeku, bez obzira koliko to bolno bilo. To je neobjašnjivo i neshvatljivo, ali je ustinu tako. Imati uspomenu, njegovati je kao cvijet, potrebno je ljudima. Bez vode, svjetlosti, ljubavi ono ugine. Baš kao i uspomena. Tako da sam zaključila da je bolje da imam uspomenu, pa neka i bude san, nešto izmišljeno, ali je imam. Imam onda i ljubav njih dvojice i dan danas, iako više nisu tu. Posebna je ljubav između muškarca i žene, oca i kćerke, brata i sestre. Te dvije ljubavi sam imala četiri godine, ostalih dvadeset i jednu, dvije uspomene.

I danas, dok šetam prelijepim Sarajevom, u miru, gledam očeve kako svoje male kćerke stavljaju na ramena i nose ih tako. Imam istu uspomenu.   
I vidim tu svoju uspomenu kroz nepoznate osobe, a tako poznate."

Još uvijek niko nije odgovarao za zločine počinjene nad porodicom Kujundžić. Nikada se nije istraga pokrenula. Sve su ostale samo priče. Ne znam ni koliko su vjerodostojne. Ne mislim da će pravda na ovome svijetu biti zadovoljena. Pravda, koja će odgovarati veličini počinjenih ratnih zločina. Moje svjedočenje je jedno u moru svjedočenja žrtava proteklog rata. I da se privedu krivci pred lice pravde, strah me da će biti „nagrađeni“. Svjedoci smo kako se ratni zločinci blago kažnjavaju i brzo izlaze iz zatvora. A u zatvoru imaju sve pogodnosti, o kojima pojedini mogu samo sanjati. Odsluže trećinu kazne, sud ih pomiluje za „dobro“ ponašanje i ubrzo izlaze iz zatvora. Koja ironija!

Zločinci bivaju dočekani kao heroji. Otrovani su mržnjom i nacionalizmom još uvijek. Najgore je što ima mladih ljudi koji te zločince, katile, genocidaše veličaju. Umjesto da ispravljaju greške svojih predaka, oni ih ponavljaju. Izgleda da nas prošlost nije ništa naučila. Nažalost, neke će se priče na ovim prostorima, uvijek ponavljati.

Jedina pravda za sve je Božija pravda. Taj Sud je bez mita i bez sumnje, pravedno će svima presuditi.

Tamnica je ovaj moj teret. Moje svjedočenje me oslobađa. Uradit ću sve da vas sačuvam od zaborava. U duši ću zauvijek čuvati one naše kratke trenutke. Vaša djela i borba su moj put…